ประกาศกระทรวงการคลัง เรื่อง การกู้เงินเพื่อให้กู้ต่อ ในปีงบประมาณ พ.ศ. 2559 ครั้งที่ 2 
ประกาศกระทรวงการคลัง
ประกาศกระทรวงการคลัง
เรื่อง
การกู้เงินเพื่อให้กู้ต่อ ในปีงบประมาณ พ.ศ. ๒๕๕๙
ครั้งที่ ๒[๑]
 

เพื่อให้เป็นไปตามความในมาตรา
๑๖ แห่งพระราชบัญญัติการบริหารหนี้สาธารณะ พ.ศ. ๒๕๔๘ กระทรวงการคลังขอประกาศให้ทราบทั่วกันว่า

กระทรวงการคลังโดยความเห็นชอบของคณะรัฐมนตรี
ตามมติเมื่อวันที่ ๑ กันยายน ๒๕๕๘ และอาศัยอำนาจตามความในมาตรา ๗ ประกอบมาตรา ๒๐
(๔) และมาตรา ๒๕ แห่งพระราชบัญญัติการบริหารหนี้สาธารณะ พ.ศ. ๒๕๔๘
และที่แก้ไขเพิ่มเติม (ฉบับที่ ๒) พ.ศ. ๒๕๕๑ ได้ดำเนินการกู้เงินเพื่อให้กู้ต่อ
โดยมีรายละเอียดและเงื่อนไข ดังต่อไปนี้

๑.
ผู้ให้กู้ : ธนาคารกรุงไทย จำกัด
(มหาชน)
๒.
วัตถุประสงค์ในการกู้ :
เพื่อให้กู้ต่อแก่การรถไฟฟ้าขนส่งมวลชนแห่งประเทศไทย
และเพื่อให้กู้ต่อแก่การรถไฟแห่งประเทศไทย
๓.
รายละเอียดเงื่อนไข :
๓.๑
ระยะเวลากู้เงิน ๒ ปี นับตั้งแต่วันที่ ๑๘ มกราคม ๒๕๕๙ ครบกำหนดชำระในวันที่ ๑๘
มกราคม ๒๕๖๑
๓.๒
วงเงินกู้รวมจำนวน ๗,๘๘๖,๐๐๐,๐๐๐ บาท (เจ็ดพันแปดร้อยแปดสิบหกล้านบาทถ้วน) โดยแบ่งเป็น
๔ วงเงิน ดังนี้
วงเงินที่
๑ จำนวน ๖๖๐,๐๐๐,๐๐๐ ล้านบาท (หกร้อยหกสิบล้านบาทถ้วน) สำหรับโครงการรถไฟฟ้าสายสีม่วง
ช่วงบางใหญ่ - บางซื่อ ของการรถไฟฟ้าขนส่งมวลชนแห่งประเทศไทย
วงเงินที่
๒ จำนวน ๒,๐๐๐,๐๐๐,๐๐๐ ล้านบาท (สองพันล้านบาทถ้วน)
สำหรับโครงการก่อสร้างทางคู่ในเส้นทางรถไฟสายชายฝั่งทะเลตะวันออก ช่วงฉะเชิงเทรา -
คลองสิบเก้า - แก่งคอย พร้อมทางคู่เลี่ยงเมือง (Chord Line) จำนวน ๓ แห่ง ของการรถไฟแห่งประเทศไทย
วงเงินที่
๓ จำนวน ๔,๕๐๐,๐๐๐,๐๐๐ ล้านบาท (สี่พันห้าร้อยล้านบาทถ้วน) สำหรับโครงการก่อสร้างรถไฟทางคู่
ช่วงชุมทางถนนจิระ - ขอนแก่น ของการรถไฟแห่งประเทศไทย
วงเงินที่
๔ จำนวน ๗๒๖,๐๐๐,๐๐๐ ล้านบาท (เจ็ดร้อยยี่สิบหกล้านบาทถ้วน) สำหรับโครงการจัดหารถไฟฟ้าธรรมดา
(City Line Airport Rail Link) จำนวน ๗ ขบวน ของการรถไฟแห่งประเทศไทย
๓.๓
กระทรวงการคลังจะทยอยเบิกเงินกู้ นับตั้งแต่วันที่ ๑๘ มกราคม ๒๕๕๙ จนถึงวันที่ ๑๘
มกราคม ๒๕๖๐ โดยจะแจ้งผู้ให้กู้ทราบล่วงหน้าไม่น้อยกว่า ๒ วันทำการ
๓.๔
อัตราดอกเบี้ยเท่ากับอัตราดอกเบี้ยอ้างอิง บวกร้อยละ ๐.๒๔ ต่อปี
โดยปรับอัตราดอกเบี้ยทุกงวด ๖ เดือน หากอัตราดอกเบี้ยอ้างอิงมีการเปลี่ยนแปลง
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน แล้วนับตามจำนวนที่เกิดขึ้นจริง
เศษของหนึ่งสตางค์ให้ปัดทิ้ง
อัตราดอกเบี้ยอ้างอิง หมายความว่า อัตราดอกเบี้ยอ้างอิงระยะสั้นตลาดกรุงเทพ
(BIBOR) ระยะ ๖ เดือน ตามประกาศธนาคารแห่งประเทศไทย
๓.๕
การชำระดอกเบี้ย
กระทรวงการคลังจะชำระดอกเบี้ยเงินกู้ให้ผู้ให้กู้ทุกงวด
๖ เดือน ในวันที่ ๑๘ มกราคม และ ๑๘ กรกฎาคม ของทุกปี โดยจะชำระดอกเบี้ยงวดแรก
ในวันที่ ๑๘ กรกฎาคม ๒๕๕๙ และชำระดอกเบี้ยงวดสุดท้าย ในวันที่ ๑๘ มกราคม ๒๕๖๑
พร้อมต้นเงินกู้ ณ วันสิ้นสุดสัญญาเงินกู้ซึ่งจะปรับอัตราดอกเบี้ยอ้างอิงทุกงวด ๖
เดือน หากมีการเปลี่ยนแปลง
การชำระดอกเบี้ยงวดแรก
กระทรวงการคลังจะใช้อัตราดอกเบี้ยอ้างอิงระยะสั้นตลาดกรุงเทพ ระยะ ๖ เดือน (BIBOR) ตามประกาศธนาคารแห่งประเทศไทย
ณ วันประมูลเงินกู้สำหรับอัตราดอกเบี้ยในงวดต่อ ๆ ไป จะใช้อัตราดอกเบี้ยอ้างอิง ๒
วันทำการ ก่อนวันครบกำหนดชำระดอกเบี้ย เพื่อใช้คำนวณดอกเบี้ยในช่วงระยะเวลา ๖
เดือนถัดไป
๓.๖
การชำระต้นเงินกู้
กระทรวงการคลังจะชำระคืนต้นเงินกู้ทั้งจำนวน
ณ วันสิ้นสุดสัญญากู้เงิน คือวันที่ ๑๘ มกราคม ๒๕๖๑
๓.๗
การชำระหนี้ก่อนกำหนด
กระทรวงการคลังสามารถชำระหนี้คืนไม่ว่าทั้งหมดหรือบางส่วนก่อนครบกำหนดระยะเวลาชำระหนี้ได้
โดยกระทรวงการคลังจะแจ้งให้ผู้ให้กู้ทราบล่วงหน้าไม่น้อยกว่า ๒ วันทำการ
๓.๘
หากวันครบกำหนดชำระต้นเงินกู้และดอกเบี้ยคราวใดตรงกับวันหยุดราชการหรือวันหยุดตามประกาศธนาคารแห่งประเทศไทย
กระทรวงการคลังจะชำระหนี้ในวันเปิดทำการถัดไปโดยไม่นับวันหยุดราชการหรือวันหยุดตามประกาศธนาคารแห่งประเทศไทยดังกล่าว
เข้ารวมเพื่อคำนวณดอกเบี้ยในงวดที่ถึงกำหนดชำระ ยกเว้นการชำระหนี้งวดสุดท้ายให้คำนวณดอกเบี้ยจนถึงก่อนวันชำระหนี้
ทั้งนี้ ในการคำนวณดอกเบี้ย
ให้ถือว่าหนึ่งปีมี ๓๖๕ วัน
๓.๙
ไม่มีค่าธรรมเนียมและค่าใช้จ่ายใด ๆ


ประกาศ ณ วันที่ ๑๕
มกราคม พ.ศ. ๒๕๕๙
สุทธิรัตน์ รัตนโชติ
รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน
ปฏิบัติราชการแทน
รัฐมนตรีว่าการกระทรวงการคลัง






ปริยานุช/จัดทำ
๒๕ มกราคม ๒๕๕๙

วริญา/ตรวจ
๒๙ มกราคม ๒๕๕๙



























[๑] ราชกิจจานุเบกษา
เล่ม ๑๓๓/ตอนพิเศษ ๑๘ ง/หน้า ๒๓/๒๒ มกราคม ๒๕๕๙